B4-0222/99

Ψήφισμα σχετικά με την άρνηση του Συμβουλίου να εγκρίνει το Σχέδιο Συμφωνίας όσον αφορά την ανάπτυξη του εμπορίου και της συνεργασίας με τη Νότιο Αφρική

Το Ευρωπαϊκό Κοινοβούλιο,

Α. λαμβάνοντας υπόψη ότι εδώ και περισσότερα από τρία χρόνια διεξάγονται διαπραγματεύσεις μεταξύ της ΕΕ και της Νοτίου Αφρικής για τη σύναψη συμφωνίας με μεγάλη στρατηγική σημασία και για τις δύο πλευρές, από πολιτική, εμπορική και αναπτυξιακή άποψη, αλλά και με εξαιρετική σημασία για την ειρήνη, τη σταθερότητα και την ανάπτυξη ολόκληρου του αφρικανικού Νότου,

Β. λαμβάνοντας υπόψη ότι η Ευρωπαϊκή Ένωση πρέπει να υιοθετήσει μια μακροπρόθεσμη προοπτική για τις σχέσεις της με τη Νότιο Αφρική, λαμβάνοντας υπόψη την πολιτική και οικονομική ανάπτυξη της χώρας,

Γ. λαμβάνοντας υπόψη τη δέσμευση που ανέλαβαν οι Αρχηγοί Κρατών και Κυβερνήσεων της ΕΕ, στο Κάρντιφ και τη Βιέννη, να προχωρήσουν στη σύναψη της Συμφωνίας το ταχύτερο δυνατόν και όχι αργότερα από το Μάρτιο του 1999,

Δ. λαμβάνοντας υπόψη τους αναγκαίους συμβιβασμούς τους οποίους θα πρέπει να αποδεχθούν όλα τα ενδιαφερόμενα μέρη, ώστε να γίνει δυνατή η επίτευξη μιας τέτοιας συμφωνίας και εκφράζοντας τη λύπη του για το γεγονός ότι ορισμένες χώρες έκριναν, την τελευταία στιγμή, ότι δεν τους ήταν δυνατόν να προβούν στις τελικές παραχωρήσεις που απαιτούσε ο συμβιβασμός, θέτοντας σε κίνδυνο τριάμισυ χρόνια διαπραγματευτικών προσπαθειών,

Ε. υπενθυμίζοντας την εντολή διαπραγμάτευσης που ανατέθηκε στην Επιτροπή καθώς και το γεγονός ότι το Ευρωπαϊκό Κοινοβούλιο έχει ταχθεί υπέρ μιας αμοιβαία επωφελούς συμφωνίας ανάπτυξης και εμπορίου, μη συμμετρικού χαρακτήρα, η οποία θα αναγνωρίζει στη Νότιο Αφρική ιδιαίτερες ανάγκες που δημιούργησε η περίοδος του απαρτχάιντ,

ΣΤ. λαμβάνοντας υπόψη το συμβιβασμό μεταξύ της Επιτροπής - με την επιφύλαξη της έγκρισης του Συμβουλίου - και της διαπραγματευτικής ομάδας της Νοτίου Αφρικής, στο πλαίσιο του Παγκόσμιου Οικονομικού Φόρουμ του Νταβός,

Ζ. λαμβάνοντας υπόψη την επιθυμία του Ευρωπαϊκού Κοινοβουλίου και της Εθνοσυνέλευσης της Νοτίου Αφρικής να εγκριθεί η συμφωνία πριν από τη λήξη της τρέχουσας κοινοβουλευτικής περιόδου,

Το Ευρωπαϊκό Κοινοβούλιο,

1. εκφράζει τη βαθειά λύπη του για την αδυναμία του Συμβουλίου να εγκρίνει το Σχέδιο Συμφωνίας επί του οποίου είχαν συμφωνήσει η Επιτροπή και η Νότιος Αφρική στο Νταβός[semigr ]

2. εκφράζει την πλήρη υποστήριξή του στις προσπάθειες της Ευρωπαϊκής Επιτροπής, στο πλαίσιο της εκπλήρωσης της διαπραγματευτικής της εντολής, καθώς και την κατάπληξή του για το γεγονός ότι ορισμένα κράτη μέλη εξέφρασαν αμφιβολίες για την ακεραιότητα των μελών της διαπραγματευτικής ομάδας της Επιτροπής, επειδή πέτυχαν μια πρόταση συμβιβασμού[semigr ]

3. επισημαίνει τα συμπεράσματα του Συμβουλίου Γενικών Υποθέσεων, στα οποία ορίζεται η 22α Μαρτίου 1999 ως νέα προθεσμία για τη λήψη απόφασης[semigr ]

4. καλεί, συνεπώς, το Συμβούλιο να επανεξετάσει επειγόντως το ζήτημα με την πρώτη ευκαιρία, ώστε να εγκριθούν οι προτάσεις της Επιτροπής και να εκπληρωθούν οι προσδοκίες του Ευρωπαϊκού Κοινοβουλίου και των Αρχηγών Κρατών και Κυβερνήσεων της ΕΕ όσον αφορά το θέμα αυτό[semigr ]

5. υπογραμμίζει ότι μια συμφωνία μεταξύ των δύο μερών θα έδιδε σημαντική ώθηση στην κοινωνική πρόοδο, την ανάπτυξη των φτωχότερων στρωμάτων της νοτιοαφρικανικής κοινωνίας και την εδραίωση της δημοκρατίας στη Νότιο Αφρική[semigr ]

6. έχει την πεποίθηση ότι, ως αποτέλεσμα της σύναψης της συμφωνίας αυτής, η συνεργασία μεταξύ της Ευρωπαϊκής Ένωσης και της Νοτίου Αφρικής θα συνεχισθεί σε ένα ανανεωμένο κλίμα εμπιστούνης και αμοιβαίου σεβασμού, προς όφελος όλων των πλευρών[semigr ]

7. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή και την Κυβέρνηση και την Εθνοσυνέλευση της Νοτίου Αφρικής.